**Lounais-Suomen kalatalousalueen toimintakertomus vuodelta 2023**

**Yleistä**

Lounais-Suomen kalatalousalueen vuosikokous pidettiin 30.5.2023 Mathildan Marinassa. Kokouksessa oli 13 äänivaltaista jäsentä ja 5 muuta osallistujaa. Siellä hyväksyttiin vuoden 2022 tilinpäätös ja toimintakertomus, vuoden 2023–2024 toimintasuunnitelma, talousarvio ja viehekalastuskorvausten (2022) jakoesitys, sekä valittiin hallitus ja tilintarkastajat.

Hallituksen erovuoroiset jäsenet Mikko Mäkinen, Olli Toivonen ja Jorma Lemberg valittiin jatkamaan hallituksessa. Hallituksessa on 2023–2024 kaikkiaan 11 jäsentä. Puheenjohtajaksi valittiin jatkamaan Markku Ketonen, ja varapuheenjohtajana Rolf Oinonen. Tilintarkastajaksi valittiin Finnpartners BDO Oy-tilintarkastusyhteisö (Samuli Hakala ja Pekka Haavisto).

Länsi-Suomen Kalatalouskeskuksesta kalatalousalueen toiminnanjohtajana oli elokuuhun asti Petri Rannikko (Ylönen V-S ELY-keskuksella), ja loppuvuoden kalastusbiologi Olli Ylönen. Hallituksen kokouksia pidettiin yhteensä kaksi.

**Käyttö- ja hoitosuunnitelma**

Käyttö- ja hoitosuunnitelma valmistui syksyllä 2021, ja se hyväksyttiin kalatalousalueen ylimääräisessä kokouksessa Somerolla 23.11.2021. Virallisen hyväksymisen teki ELY-keskus lopulta vuoden 2022 syksyllä, ja nyt suunnitelmaa on lähdetty toteuttamaan. Esimerkiksi sähkökoekalastukset ja koeravustukset sekä omistajakorvausten jako toteutettiin vuonna 2023 uuden käyttö- ja hoitosuunnitelman mukaisesti.

**Kalastuksenvalvonnan järjestäminen**

Kalatalousalueella on yhteensä 24 kalastuksenvalvojaa, jotka toimivat vaihtelevasti eri puolilla kalatalousaluetta. Kalastuksenvalvontakoordinaattorina toimi toiminnanjohtaja. Kemiön-Särkisalon kalatalousalueen kanssa on sovittu, että alueiden valtuutetut valvojat voivat toimia toistensa alueella. Tämä helpottaa valvontaa esimerkiksi Kiskonjoen suulla.

Kalatalousalueella on kalastuksenvalvontavene yhdessä Airisto-Velkuan kalatalousalueen kanssa. Vene oli käytössä tarpeen mukaan vuoroviikoin, ja pj Markku Ketonen teki sillä kalastuksenvalvontaa merialueella aktiivisesti. Lisäksi valvontaa tehtiin aktiivisesti järvi- ja jokialueilla, ja yhteensä valvontapäiviä kertyi runsas 100 vuonna 2023. Kalastuksenvalvojille pidettiin koulutustilaisuus vuoden 2023 lopulla, jossa keskusteltiin yhteisistä pelisäännöistä ja toimintatavoista.

Kalastuksenvalvojille hankittiin vuonna 2023 yhtenäinen vedenpitävä asu selkään painettuine Kalastuksenvalvoja-teksteineen, ja lisäksi ainakin puheenjohtajalle kalastuksenvalvontatyökalu tabletteineen valvonnan raportointia helpottamaan.

**Muu toiminta**

Koskikalastuslupia myytiin Aurajoen Halistenkosken virkistyskalastusalueelle 400 kpl ja Nautelankosken perhokalastusalueelle noin 250 kpl (kausi- ja päiväluvat yhteensä), ja Nautelankoskelle istutettiin neljä kertaa kirjolohia kalastettavaksi. Perinteinen perhokalastuskisa Nautelankoskella järjestettiin toukokuussa. Myös neuvontaa eri paikkoihin tarvittavista kalastusluvista annettiin vuoden mittaan runsaasti.

Vaellussiikoja istutettiin talousarvion mukaisesti Paimionjokeen/-selälle ja Halikonlahteen yhteensä 25 000 €: lla , 37500 kpl Paimionjokeen ja noin 23000 kpl Matildaan, kalatalousalueen varoilla. Siiat olivat pituudeltaan 115 mm ja painoivat noin 9 grammaa.

**Viehekalastuksesta kertyneiden korvausvarojen jako vesialueen omistajille**

Kalastuslain (379/2015) mukaan käyttö- ja hoitosuunnitelman on sisällettävä ehdotus kalastonhoitomaksuina kerättävien varojen omistajakorvauksiin käytettävän osuuden jakamiseksi. Kokouksessa päätettiin, että jako tehdään käyttö- ja hoitosuunnitelmassa olevan esityksen mukaan. Jos vesialueen omistajalle jaossa tuleva määrä olisi enintään 50 euroa, varoja ei jaeta omistajalle, vaan ne jäävät asianomaiselle kalatalousalueelle käytettäväksi kalakantojen hoitoon.

Vuonna 2023 maksettiin vedenomistajille vuodelta 2022 tuloutetut korvaukset.

**Hankkeet**

Kalatalousalue haki ja sai ELY: stä kalatalouden edistämismäärärahoja pääasiassa Mynämäen virtavesien sähkökoekalastuksiin ja koeravustuksiin. Runsaat virtaamat syksyllä haittasivat tutkimuksia, mutta Mynä- ja Laajoen koekalastukset ja -ravustukset saatiin pääosin tehtyä ja raportoitua. Hirvijoen ym. selvityksiin pitää hakea uutta avustusta.

ELY-keskukselta saatiin määräraha myös Hitolanjoen alueen kunnostamiseen, ja se saatiin käytettyä vuoden aikana loppuun. Avustuksella kunnostettiin Hitolanjoen Satakosken aluetta yhteistyössä Virtavesien Hoitoyhdistyksen (Virho) kanssa. Uomaa kunnostettiin noin 9 kuution sora- ja 3 kuution kivimäärällä, jolla saatiin uutta soraikkoa 36 neliötä ja kivikkoa 9 neliötä. Kunnostustyöt myös raportoitiin.

**Tiedotus**

Kalatalousalueella on nettisivut virallista tiedottamista varten Länsi-Suomen kalatalouskeskuksen nettisivujen alla osoitteessa [www.kalatalouskeskus.fi/lounais-suomen-kalatalousalue](http://www.kalatalouskeskus.fi/lounais-suomen-kalatalousalue). Pääosa kalastuslupiin, kalapaikkoihin, kalavesien hoitoon ym. liittyvästä tiedotuksesta hoidettiin kuitenkin sähköpostilla, puhelimella ja maastossa kasvokkain.